ເກົາຫລີເໜືອ ຈະບໍ່ເຂົ້າຮ່ວມ ກິລາໂອລິມປິກ ທີ່ໂຕກຽວ ຍ້ອນ ກັງວົນກ່ຽວກັບພະຍາດໂຄວິດ
ກະຊວງກິລາຂອງເກົາຫລີເໜືອເວົ້າວ່າ ການເຄື່ອນໄຫວທີ່ວ່ານີ້ ແມ່ນມີຈຸດປະສົງ "ເພື່ອປົກປ້ອງນັກຫລິ້ນກິລາ" ບໍ່ໃຫ້ຕິດພະຍາດ ທີ່ກໍາລັງລະບາດຢູ່ນີ້.
ເກົາຫລີເໜືອ ກ່າວວ່າຕົນຈະບໍ່ເຂົ້າຮ່ວມການແຂ່ງຂັນກິລາໂອລິມປິກໂຕກຽວທີ່ຈະມາເຖິງນີ້ ຍ້ອນຄວາມກັງວົນກ່ຽວກັບການລະບາດຂອງພະຍາດຢ່າງໜັກ ປະເທດນີ້ເປັນປະເທດທຳອິດທີ່ຖອນຕົວອອກຈາກການແຂ່ງຂັນກິລາໂອລິມປິກ, ເຊິ່ງໄດ້ຖືກເລື່ອນເວລາມາໄດ້ 1 ປີແລ້ວນັ້ນ Bill Gallo ນັກຂ່າວຂອງວີໂອເອມີລາຍງານເພີ່ມເຕີມຈາກນະຄອນຫລວງໂຊລ, ຊຶ່ງບົວສະຫວັນ ຈະນໍາມາ ສະເໜີທ່ານໃນອັນດັບຕໍ່ໄປ ເກົາຫຼີເໜືອໄດ້ວາງມາດຕະການປ້ອງກັນໄວຣັສໂຄໂຣນາຢ່າງເຄັ່ງຄັດທີ່ສຸດໃນໂລກ ສະນັ້ນ, ບາງທີມັນອາດຈະບໍ່ເປັນເລື້ອງທີ່ແປກແຕ່ຢ່າງໃດເລີຍທີ່ເກົາຫຼີເໜືອໄດ້ປະກາດວ່າຕົນຈະບໍ່ສົ່ງຄະນະຜູ້ແທນໄປຮ່ວມການແຂ່ງຂັນກິລາໂອລິມປິກລະດູຮ້ອນໃນນະຄອນຫລວງໂຕກຽວທີ່ຢູ່ໃກ້ໆປະເທດນັ້ນ ກະຊວງກິລາຂອງປະເທດດັ່ງກ່າວເວົ້າວ່າ ການເຄື່ອນໄຫວທີ່ວ່ານີ້ ແມ່ນມີຈຸດປະສົງ "ເພື່ອປົກປ້ອງນັກຫລິ້ນກິລາ" ບໍ່ໃຫ້ຕິດພະຍາດທີ່ກໍາລັງລະບາດຢູ່ນີ້ ເກົາຫລີເໜືອ ໄດ້ປິດຊາຍແດນຂອງຕົນເກືອບວ່າຢ່າງສິ້ນເຊີງເລີຍມາໄດ້ນຶ່ງປີແລ້ວ ປະເທດນີ້ ຢືນຢັດວ່າ ຕົນໄດ້ເຮັດໃຫ້ເຊື້ອໄວຣັສດັ່ງກ່າວ ບໍ່ໃຫ້ເຂົ້າໄປໃນປະເທດຂອງຕົນໄດ້ - ຊຶ່ງເປັນການກ່າວອ້າງທີ່ສ່ວນໃຫຍ່ບໍ່ຖືກຮັບຮູ້ຈາກບັນ ດານັກຊ່ຽວຊານ ການຕັດສິນໃຈຂອງເກົາຫລີເໜືອທີ່ຈະບໍ່ເຂົ້າຮ່ວມການແຂ່ງຂັນກິລາໂອລິມປິກ ຊີ້ໃຫ້ເຫັນວ່າ ການປິດປະເທດໄວ້ຢ່າງເຄັ່ງຄັດຍັງອາດຈະດຳເນີນໄປຢູ່ ທ່ານ ພາກ ວອນ-ກອນ (Park Won-gon), ເປັນອາຈານສອນວິຊາສຶກສາ ກ່ຽວກັບເກົາຫຼີເໜືອ ທີ່ມະຫາວິທະຍາໄລອີວາ (Ewha) ຂອງນະຄອນຫລວງໂຊລ ທ່ານກ່າວວ່າ ເກົາຫຼີໃຕ້ໄດ້ສະເໜີໃຫ້ນໍາໃຊ້ເກມດັ່ງກ່າວ ເພື່ອເປັນວິທີການຟື້ນຟູການຮ່ວມມືລະຫວ່າງສອງເກົາຫຼີທີ່ຢຸດສະງັກຢູ່ນັ້ນ ການເຮັດເຊັ່ນນັ້ນ ຈະສະທ້ອນໃຫ້ເຫັນເຖິງສິ່ງທີ່ເກີດຂຶ້ນໃນປີ 2018, ໃນເວລາທີ່ສອງເກົາຫຼີສົ່ງທີມກິລາທີ່ຫລິ້ນຮ່ວມກັນ ໄປຮ່ວມງານກິລາໂອລິມປິກລະດູໜາວ ຕໍ່ມາທັງສອງປະເທດເກົາຫຼີ ກໍໄດ້ດຳເນີນການເຈລະຈາທີ່ນຳໄປສູ່ການພົບປະເຈ ລະຈາລະຫວ່າງຜູ້ນຳເກົາຫຼີເໜືອ, ທ່ານ ກິມ ຈົງ ອຶນ (Kim Jong Un) ແລະປະທານາທິບໍດີສະຫະລັດ, ທ່ານດໍໂນລ ທຣໍາ ແຕ່ສຳລັບດຽວນີ້, ເບິ່ງຄືວ່າມັນບໍ່ໜ້າຈະເປັນໄປໄດ້ ເກົາຫຼີເໜືອ ໄດ້ຍຸຕິການເຈລະຈາໃດໆ ມາເປັນເວລາ 1 ປີແລ້ວ ກົງກັນຂ້າມ, ສ່ວນຫຼາຍປະເທດນີ້ໄດ້ສຸມໃສ່ ແກ້ໄຂສິ່ງທ້າທາຍຢູ່ພາຍໃນປະເທດ ເກົາຫຼີເໜືອເປັນປະເທດທຳອິດ ທີ່ຖອນຕົວອອກຈາກການແຂ່ງຂັນກິລາລະດູ ຮ້ອນ ປີນີ້ ເຊິ່ງກຳນົດຈະເລີ່ມຕົ້ນຂຶ້ນໃນວັນທີ 23 ກໍລະກົດ ໂດຍທີ່ມີມາດຕະການປ້ອງກັນໄວຣັສຢ່າງເຄັ່ງຄັດ